En cas de sospita o confirmació de la malaltia, en aquest apartat podeu consultar les obligacions i recomanacions als propietaris de cavalls, als veterinaris i al públic en general.
Obligacions i recomanacions a les persones implicades
En els programes de vigilància i d'alerta del virus del Nil occidental es defineixen les obligacions de cadascuna de les persones implicades.
Al tractarse d'una malaltia de declaració obligatòria, els propietaris dels cavalls i els veterinaris clínics tenen l'obligació de declarar-ne la sospita als Serveis Veterinaris Oficials del Departament.
Demanar assessorament al seu veterinari clínic
Com que transmeten la malaltia diverses espècies de mosquits amb comportaments diferents, les recomanacions per protegir els cavalls dels mosquits són molt genèriques.
Es poden resumir en les següents:
De protecció als cavalls de les picades de mosquits
- Utilitzar desinsectants o repel·lents de mosquits autoritzats per aquesta finalitat en instal·lacions i/o animals
- En cas que sigui factible col·locar mosquiteres a les obertures exteriors de les quadres de cavalls.
De limitació dels focus de cria de mosquits del voltant.
- Cal eliminar, o com a mínim buidar setmanalment, qualsevol recipient dels voltants de la quadra que pugui mantenir aigua estancada.
Cal vigilar amb els pots, gerres, plàstics abandonats, plats sota testos, bidons, safareigos, pneumàtics, etc...
- Cal comprobar que en els desguasos, reixes i embornals no hi ha aigua estancada amb larves.
En cas afirmatiu s'ha d'intentar evitar l'aigua estancada i/o fer tractaments larvicides contra mosquits.
- Si als voltants hi ha canals o maresmes amb sospita de presència de larves de mosquits cal avisar al municipi i/o administracions locals perquè s'estudii si realment es produeixen larves de mosquit i si és possible dur a terme accions de control larvicides.
Informar-se sobre la situació de la malaltia i en particular de les zones afectades de Catalunya i del nivell de risc establert per a cadascuna d'elles.
Assessorar als propietaris d'èquids de les zones afectades.
Les persones que transitin i es trobin en les zones afectades han d'evitar les picades dels mosquits.
El Departament de Salut de la Generalitat de Catalunya ha establert recomanacions sobre com prevenir les picades dels mosquits
La vacunació dels cavalls no és una eina de lluita contra el virus del Nil occidental sinó que s'usa únicament amb la finalitat de protegir-los de la malaltia.
El motiu que sigui així, és que els equins, com els humans, són culs de sac de la malaltia, és a dir, la pateixen però no l'encomanen.
Pel motiu esmentat, doncs, la vacunació dels cavalls no és mai obligatòria sinó que és el propietari qui decideix si vacuna o no.
La vacunació és el millor sistema de protecció dels equins, no obstant, el risc individual de cada animal calculat en funció de la seva residència i del nivell de risc de la malaltia definit al "Programa d'alerta", és el que determina la conveniència o no de vacunar-lo.
En la situació epidemiològica actual de Catalunya, d'absència de casos del VNO, només pot ser aconsellable vacunar aquells cavalls que hagin de viatjar a zones afectades de la malaltia.
És obligatori anotar totes les dades de la vacunació efectuada al passaport del cavall també anomenat document d'identificació equina.
Si no es fés així es podria produir una confusió i considerar-lo com un animal infectat pel virus de camp al resultar positiu a una anàlisi serològica de la malaltia i a més a més, es podria interferir en el programa de vigilància del VNO que es porta a terme a Catalunya.